กำลังซื้อไตรมาส 1 หาย ฉุดประกันชีวิตหดผิดคาด
ภาวะเศรษฐกิจไทยที่ยังคงชะลอตัว การส่งออกที่ยังติดลบต่อเนื่องพร้อมหนี้ครัวเรือนที่พุ่งสูงขึ้น ไม่เพียงส่งผลให้การใช้จ่ายทั่วไปในชีวิตประจำวันของครัวเรือนซบเซาลงเท่านั้น แต่ยังฉุดธุรกิจประกันชีวิตในภาพรวมให้ขยายตัวต่ำอย่างผิดคาดกับตัวเลขเบี้ยรับรวมที่ติดลบอีกด้วย
13 พ.ค. 2558

ภาวะเศรษฐกิจไทยที่ยังคงชะลอตัว การส่งออกที่ยังติดลบต่อเนื่องพร้อมหนี้ครัวเรือนที่พุ่งสูงขึ้น ไม่เพียงส่งผลให้การใช้จ่ายทั่วไปในชีวิตประจำวันของครัวเรือนซบเซาลงเท่านั้น แต่ยังฉุดธุรกิจประกันชีวิตในภาพรวมให้ขยายตัวต่ำอย่างผิดคาดกับตัวเลขเบี้ยรับรวมที่ติดลบอีกด้วย
สมาคมประกันชีวิตไทยรายงานผลการดำเนินงานของธุรกิจประกันชีวิตทั้งระบบไตรมาสแรกปี 2558 ว่า มีเบี้ยรับรวม 1.33 แสนล้านบาท ลดลง 1% เมื่อเทียบกับงวดเดียวกันของปีก่อนที่เพิ่มขึ้น 23% ขณะที่เบี้ยปีแรกหรือยอดขายใหม่จากประกันรายสามัญอยู่ที่ 2.81 ล้านบาท หรือเพิ่มขึ้นเพียง 4% เท่านั้น ส่วนเบี้ยประกันชำระครั้งเดียวหรือซิงเกิ้ลพรีเมียม มียอดขายลดลงถึง 52% อยู่ที่ 1.14 หมื่นล้านบาท 
สำหรับบริษัทขนาดใหญ่ 10 อันดับแรก ที่มียอดขายเบี้ยปีแรกลดลงมากที่สุด คือ บริษัท กรุงเทพประกันชีวิต ติดลบไปถึง 42% ยอดขายประกันซิงเกิ้ลพรีเมียมดิ่งลง 96% มีเบี้ยรับรวม 1.6 หมื่นล้านบาท หรือลดลงถึง 41% ขณะที่บริษัท ไทยพาณิชย์ประกันชีวิต มีเบี้ยปีแรกลดลง 14% แต่เบี้ยชำระครั้งเดียวเพิ่มขึ้น 39% ทำให้เบี้ยรับรวมยังคงเติบโต 13% อยู่ที่ 1.38 หมื่นล้านบาท
ด้าน บริษัท อลิอันซ์ อยุธยา มีเบี้ยปีแรกติดลบ 9% เบี้ยชำระครั้งเดียวเพิ่มขึ้น 5% ทำให้เบี้ยรับรวมยังเติบโต 6% มาอยู่ที่ 6,806.2 ล้านบาท ส่วนบริษัท พรูเด็นเชียล ประกันชีวิต (ประเทศไทย) ยอดขายเบี้ยปีแรกติดลบ 8% เบี้ยชำระครั้งเดียวติดลบ 32% แต่เบี้ยรับรวมยังเติบโต 14% เพราะอัตราการต่ออายุเพิ่มขึ้น โดยเบี้ยรวมอยู่ที่ 4,225.7 ล้านบาท
สำหรับบริษัท ไทยสมุทรประกันชีวิต ยอดขายเบี้ยปีแรกลดลงติดลบ 7% เบี้ยซิงเกิ้ลพรีเมียมเพิ่มขึ้น 222% แต่จำนวนเบี้ยรับไม่มาก ทำให้เบี้ยรับรวมติดลบ1% อยู่ที่ 3,154.7 ล้านบาท และบริษัท ไทยประกันชีวิต ยอดขายเบี้ยปีแรกติดลบ 3% เบี้ยชำระครั้งเดียวเพิ่มขึ้น 16% โดยเบี้ยรับรวมเพิ่มขึ้น 9% อยู่ที่ 1.51 หมื่นล้านบาท
ทั้งนี้ ในทางกลับกันบริษัทที่มียอดขายใหม่เพิ่มขึ้นในกลุ่ม 10 อันดับแรก คือ บริษัท เอฟดับบลิวดี มีเบี้ยปีแรกเพิ่มขึ้น 104% เบี้ยชำระครั้งเดียวลดลง 17% เบี้ยรับรวมเพิ่มขึ้น 15% มาอยู่ที่ 3,248.9 ล้านบาท ซึ่ง อามาน คาปัวร์ ประธานเจ้าหน้าที่สายงานการตลาด เปิดเผยว่า การเติบโตอย่างมากในไตรมาสแรกเป็นผลจากช่องทางการขายประกันภัยผ่านธนาคาร (แบงก์แอสชัวรันส์) ของแบงก์ทหารไทย โดยช่องทางนี้มีการเติบโตอย่างรวดเร็ว ซึ่งสินค้าที่ลูกค้านิยมซื้อผ่านธนาคารเป็นกลุ่มสะสมทรัพย์ ประกันคุ้มครองระยะยาวและประกันสินเชื่อ
รองลงมา คือ บริษัท เมืองไทยประกันชีวิต มียอดขายเบี้ยปีแรกเพิ่มขึ้น 32% โดยมียอดขายสูงสุดอันดับ 1 จำนวน 7,426.2 ล้านบาท เบี้ยชำระครั้งเดียวติดลบ 21%หนุนเบี้ยรับรวมเพิ่มขึ้น 19% อยู่ที่ 2.37 หมื่นล้านบาท ตามด้วยบริษัท กรุงไทย แอกซ่า ประกันชีวิต มียอดขายใหม่เพิ่มขึ้น 16% เบี้ยชำระครั้งเดียวเพิ่มขึ้น 27% หนุนเบี้ยรับรวมเพิ่มขึ้น 19% อยู่ที่ 1.3 หมื่นล้านบาท
ขณะที่ บริษัท เอไอเอ สาขาประเทศไทย ยอดขายเบี้ยปีแรกเพิ่มขึ้น 7% มีจำนวนเบี้ย 4,512.4 ล้านบาท เบี้ยชำระครั้งเดียวลดลง 2% แต่เบี้ยรับรวมยังเติบโต 3% อยู่ที่ 2.75 หมื่นล้านบาท
ทั้งนี้ ไตรมาสแรกอัตราลูกค้าเก่าต่ออายุกรมธรรม์ลดลง 3% มาอยู่ที่ 84% จากงวดเดียวกันของปีก่อนซึ่งอยู่ที่ 87% หมายความว่ามีลูกค้าที่ทิ้งกรมธรรม์ 16% ในไตรมาสแรกของปีนี้
ท่ามกลางภาวะเศรษฐกิจที่ยังฟื้นตัวได้ไม่มากนัก บุษรา อึ๊งภากรณ์ ผู้อำนวยการบริหารสมาคมประกันชีวิตไทย ได้แนะนำว่า ในช่วงเดือน พ.ค.นี้ เป็นช่วงเปิดภาคเรียน ผู้ปกครองจะมีค่าใช้จ่ายสูงเป็นพิเศษ อาจเกิดปัญหาสภาพคล่องทางการเงินได้ ซึ่งสามารถกู้ยืมเงินโดยใช้กรมธรรม์กู้จากประกันชีวิตได้ ผู้เอาประกันชีวิตที่ถือกรมธรรม์ประกันชีวิตเกินกว่า 2 ปี และกรมธรรม์ประกันชีวิตยังคงมีผลบังคับอยู่
การกู้เงินด้วยวิธีดังกล่าวจะมีอัตราดอกเบี้ยเป็นไปตามที่บริษัทประกาศไว้ ซึ่งนับว่าค่อนข้างต่ำเมื่อเทียบกับแหล่งเงินกู้อื่นๆ ดังนั้นการกู้ตามสิทธินี้จึงเป็นอีกหนึ่งช่องทางที่จะช่วยให้ผู้เอาประกันภัย สามารถบรรเทาภาระทางด้านการเงินไปได้ไม่มากก็น้อย โดยไม่จำเป็นต้องไปกู้จากแหล่งเงินนอกระบบซึ่งดอกเบี้ยค่อนข้างสูง​